“Экалогія слова – праблема стагоддзя. Сіндром брыдкаслоўя” - пад такой назвай у Цэнтральнай бібліятэцы імя Янкі Купалы 28 сакавіка прайшоў інтэрактыўны дыялог з курсантамі інстытута пагранічнай службы Рэспублікі Беларусь. Тэма для размовы вельмі важная, цяжкая і ў той жа час цікавая. Гонар, сумленне, чэснасць і іншыя духоўныя якасці асобы заўсёды былі каштоўнасцямі. А з другога боку, мы бачым дурны густ, брыдкаслоўе. Чаму вульгарнасць у нас стала нормай? На жаль, мат у нашым жыцці стаў масавай з’явай. Больш за тое, чалавек, які не ўжывае брыдкіх слоў, выглядае для многіх дзіўным і падазроным. Чаму ж мы на такіх не хочам раўняцца? Навошта людзі ўжываюць такія словы, як прасцей даведацца, ці ўжывае іх чалавек, якая барацьба з матам вядзецца ў Інтэрнэце і што прадугледжвае закон Рэспублікі Беларусь у адносінах да тых, хто прымяняе нецэнзурныя словы – усе гэтыя пытанні актыўна абмяркоўваліся з курсантамі.